4 sterf toe busbestuurder skrik vir slangArgieffoto. Vier vroue is Woensdag in Inanda in KwaZulu-Natal dood nadat ŉ busbestuurder glo vir ŉ slang geskrik en in ŉ minibustaxi vasgery het. Die Daily Sun het Donderdag berig die bestuurder het glo die bus se stuurwiel gelos en regop gespring toe hy die reptiel sien. Die bus het glo in die pad van aankomende verkeer beland en die taxi getref. Vier vroue, tussen 27 en 44 jaar oud, is dood en vier is beseer. Die beseerdes is na ŉ hospitaal geneem. Die slagoffers was almal passasiers in die taxi. ŉ Ooggetuie het aan die koerant gesê die taxibestuurder het ná die ongeluk uit die venster gespring en weggehardloop. Die busbestuurder is ongedeerd. Hy het tydens die ongeluk geen passasiers vervoer nie. Plaaslike inwoners het aan die koerant gesê hulle het die slang gevind en met ŉ klip doodgeslaan. Kol. Jay Naicker, ŉ polisiewoordvoerder, kon nie bevestig of die slang die oorsaak van die ongeluk was nie. Hy kon wel die ongeluk op die M25 naby Dube bevestig, maar bygevoeg die oorsaak is nog nie bekend nie. Volgens Naicker was nog ‘n minibustaxi in die ongeluk betrokke, en die polisie is steeds op soek na een van die bestuurders wat van die toneel gevlug het.